Heger, Eduard, predseda vlády SR (2022-09-22):
Ďakujem veľmi pekne za túto otázku. Veľmi dôležitá, však dnes rezonuje veľa otázok ohľadom najbližšej sezóny. To najaktuálnejšie, čo chcem povedať, že som proti tomu, aby sa nejako plošne zatvárali školy. Myslím si, že pandémia, a teda máme aj žiakov, tak neviem, či som ich teraz potešil, že sa budú musieť cez zimu učiť, alebo či už počítali, že budú doma, ale z toho, čo ja tak tomu rozumiem aj z komunikácie zo študentami, a veľmi sa tomu teším, že chcú chodiť do školy. A to je veľmi dobré, keď sa mladí ľudia chcú vzdelávať, chcú sa učiť, pretože úspech každej krajiny je založený na vzdelaní jeho národa alebo národa danej krajiny. Takže... a dnes teda to môžem aj z pozície ministra školstva ešte tých pár dní, kým budem, povedať. Takže to je, to je prvá vec. Momentálne sme dofinacovali základné a stredné školy z hľadiska narastajúcich nákladov, pretože ako viete, zastropované ceny elektrickej energie aj plynu, aj tepla sú pre domácnosti. Takže tam do konca roka sa nebude diať žiadny nárast ceny. Cena bude nová, až keď Úrad pre reguláciu sieťových odvetví vydá cenové rozhodnutia, ako to robí každý rok, niekedy v decembri, a vydá nové cenové rozhodnutia pre domácnosti na ďalší rok. Ale poďme späť k školám, ktoré teda nie sú domácnosti, tak tie, samozrejme, niektoré už majú vyššie účty, a preto sme uvoľnili 30 mil. eur v týchto dňoch na zvýšené náklady s energiami. To nám vyrieši situáciu do konca roka. A, samozrejme, od budúceho roka bude potrebné obstarávať nové energie. My sme jasne povedali, že za prenesený výkon budeme všetky náklady spojené s preneseným výkonom hradiť jednotlivým školám alebo teda samosprávam, ktoré tento prenesený výkon vykonávajú. A vieme, že základné školstvo aj stredné školstvo je prenesený výkon. Takže toto pôjde na vrub štátneho rozpočtu, počítame s tým. Dnes nevieme úplne odhadnúť tú cenu, pretože vidíme, že tie ceny na spotových trhoch sú veľmi vysoké, a očakávame, že práve to riešenie, ktoré prinesie Európska komisia, praskne tú cenovú bublinu a tie ceny pôjdu dole. Ako veľmi pôjdu dole, to v tomto momente nikto nedokáže povedať, lebo nemá tú krištáľovú guľu, ale podľa toho bude závisieť aj veľkosť dotácie jednotlivým školám na to, aby mohli vlastne, aby mohli fungovať ďalej. Ale na konci alebo koniec koncov teda bude to tak, že žiaci budú chodiť do školy. Čo sa týka samotných teplotných režimov, to záleží, samozrejme, na zriaďovateľovi. Štát si dáva za úlohu, že bude redukovať a pôjde v tých istých líniách ako aj občania, že budeme redukovať spotrebu energií o 15 %, a to sa dá dosiahnuť rôznymi spôsobmi. Samozrejme, je veľmi dôležité, aby teraz prebehli aj energetické audity alebo diskusie s odborníkmi práve na energie a na úspory v energiách, aby nastavili tie hladiny teploty tak, aby boli na jednej strane únosné, na druhej strane aby boli aj efektívne. Takže tam práve takáto diskusia prebieha a čoskoro bude zverejnený dokument, v ktorom bude teda presne, jasne povedané na strane štátu, ako tie teploty nastaviť. Podľa toho sa, samozrejme, upravia aj vyhlášky. Ale to nastane ešte pred začiatkom vykurovacieho obdobia, toho zimného vykurovacieho obdobia. Takže študenti na balkóne, môžete sa tešiť, že sa budete učiť vo vašich školách a štát... (Reakcie z pléna.) Už sa tešia, výborne. (Povedané so smiechom.) Takže to je otázka, odpoveď na otázku. Ak je nejaká doplňujúca, rád zodpoviem.